Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 190/12/7712	Svidník, 13.6.2012
EEČ : 2-60-40-2012

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 286 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že dňa 13.4.2012 o 23.30 hod. pred obchodným domom Profit na križovatke ulíc Sovietskych  hrdinov a Ľ. Štúra vo Svidníku pod vplyvom alkoholu úmyselne urobil neupotrebiteľnou  zvislú dopravnú značku "Zákaz státia", ktorá bola umiestnená na nosnej železnej konštrukcii, pevne spojenej so zemou a to tým spôsobom, že do nej kopal, rukami ju násilím začal ohýbať zo strany na stranu a k zemi, až kým nezlomil celú jej nosnú konštrukciu v spodnej časti a vytrhol ju zo zeme, následkom čoho sa rozbila jej vrchná podkladová tabuľa označujúca túto dopravnú značku, ktorá je v zmysle § 5 ods. 1 písm. d/ vyhlášky Ministerstva vnútra SR č. 9/2009 Z.z., ktorou sa vykonáva zákon o cestnej premávke číslo 8/2009 Z.z. zaradená medzi zákazové značky, pričom svojím konaním spôsobil Technickým službám Mesta XXXXX škodu vo výške 40,- eur
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením vyšetrovateľa Odboru kriminálnej polície OR PZ  vo Svidníku sp.zn. ORP-107/OVK-SK-2012 zo dňa 14.04.2012 bolo začaté trestné stíhanie a súčasne vznesené obvinenie XXXXX pre prečin poškodzovanie a ohrozovanie prevádzky všeobecne prospešného zariadenia podľa § 286 ods. 1 písm. a/ Tr. zák. Trestného činu sa mal menovaný dopustiť tak, ako je to uvedené vo výrokovej časti tohto uznesenia. 
	Dňa 11.6.2012 mi vyšetrovateľ PZ predložil vyšetrovací spis s návrhom na podanie obžaloby na obvineného XXXXX.
	Preskúmaním vyšetrovacieho spisu som zistil, že sú dané podmienky pre aplikáciu inštitútu podmienečného zastavenia trestného stíhania. 
	Z vyšetrovacieho spisu je zrejmé, že obvinený sa dopustil prečinu, pre ktorý mu bolo vznesené obvinenie. Ide o prečin poškodzovanie a ohrozovanie prevádzky všeobecne prospešného zariadenia podľa § 286 ods. 1 Tr. zák. na ktorý zákon ustanovuje trest odňatia slobody, ktorého horná hranica je 5 rokov. 
	Obvinený vyhlásil, že spáchal skutok, za ktorý je stíhaný a svoje konanie ľutuje. Dal súhlas na podmienečné zastavenie trestného stíhania. Ďalej uviedol, že uvedeného skutku sa dopustil po predchádzajúcom požití väčšieho množstva liehových nápojov. Spôsobenú škodu uhradil. 
	Z výpovede svedka XXXXX  je zrejmé, že obvinený poškodenej strane Technickým službám Mesta XXXXX spôsobenú  škodu vo výške 40,- eur uhradil. 
	Obvinený v mieste svojho bydliska je kladne hodnotený. Toho času nepracuje. Súdne trestaný doposiaľ nebol. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžloby na návrh policajta alebo aj bez návrhu podmienečne zastaviť trestné stíhanie, ak 
a/ vyhlásil, žše spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodenou o jej náhrade uzavrel dohodu alebo urobil iné opatrenia na jej náhradu a 
c/ vzhľadom na osobu obvineného, s prihliadnutím  na jeho doterajší život a na okolnosti prípadu možno takéto rozhodnutie považovať za dostačujúce. 
	Nakoľko obvinený splnil zákonné podmienky pre postup podľa citovaného ustanovenia, bolo potrebné rozhodnúť tak, ako sa uvádza vo výrokovej časti. 
	V zmysle ustanovenia § 216 ods. 2 Tr. por. bola obvinenému určená skúšobná doba podmienečného zastavenia trestného stíhania v trvaní 12 (dvanásť) mesiacov. 
	Ak obvinený v priebehu skúšobnej doby povedie riadny život, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje (§ 217 ods. 1 Tr. por. ).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hrebeňák
prokurátor